Virallinen lehti nro C 313 , 12/10/1998 s. 0062



A4-0305/98 Päätöslauselma Europolin huumeyksikön vuoden 1996 vuosikertomuksesta (C4-0682/97) Euroopan parlamentti, joka - ottaa huomioon 26. heinäkuuta 1995 annetun neuvoston säädöksen yleissopimuksen tekemisestä Euroopan unionista tehdyn sopimuksen K.3 artiklan perusteella Euroopan poliisiviraston perustamisesta (Europol-yleissopimus) ((EYVL C 316, 27.11.1995, s. 1.)), - ottaa huomioon Euroopan unionista tehdyn sopimuksen K.1 artiklan 9 kohdan, K.3 artiklan 2 kohdan ja K.6 artiklan toisen kohdan, - ottaa huomioon aikaisemmin 22. tammikuuta 1993 Europolin perustamisesta antamansa päätöslauselman ((EYVL C 42, 15.2.1993, s. 250.)), 19. toukokuuta 1995 Europol-yleissopimuksesta antamansa päätöslauselman ((EYVL C 151, 19.6.1995, s. 376.)) ja 14. maaliskuuta 1996 Europolista antamansa päätöslauselman ((EYVL C 96, 1.4.1996, s. 288.)), - ottaa huomioon 10. maaliskuuta 1995 ((EYVL L 62, 20.3.1995, s. 1.)) ja 16. joulukuuta 1996 hyväksytyt Europolin huumeyksikköä koskevat yhteiset toiminnat ((EYVL L 342, 31.12.1996, s. 4.)), - ottaa huomioon oikeus- ja sisäasiain neuvoston kokouksissaan 19. maaliskuuta 1998 sekä 28. ja 29. toukokuuta 1998 hyväksymät päätökset, - ottaa huomioon Europolin huumeyksikön vuoden 1996 vuosikertomuksen (C4-0682/97), - on siirtänyt työjärjestyksensä 52 artiklan mukaisesti päätösvallan kansalaisvapauksien ja sisäasiain valiokunnalle, - ottaa huomioon kansalaisvapauksien ja sisäasiain valiokunnan mietinnön (A4-0305/98), A. ottaa huomioon, että rikollisuus, ja erityisesti kansainvälinen järjestäytynyt rikollisuus, uhkaa yhä enenevässä määrin kansalaisten perusvapauksia demokraattisessa oikeusvaltiossa, B. katsoo samanaikaisesti, että oikeudellisten takeiden heikkeneminen sekä henkilökohtaisia tietoja sisältävien tietokonetiedostojen esteetön, nopea lisääntyminen uhkaavat yhä enenevässä määrin kansalaisten perusvapauksia yksityiselämän suojelua koskevan velvoittavan lainsäädännön puuttuessa, C. ottaa huomioon, että yhdistetyt Euroopan poliisivoimat voivat taistella tehokkaasti eurooppalaista järjestäytynyttä rikollisuutta vastaan, D. ottaa huomioon, että Europolin tuleva toiminta ja Europolin huumeyksikön nykyinen toiminta kuuluvat unionin toiminnan keskeisiin näkökohtiin, joihin viitataan Euroopan unionista tehdyn sopimuksen K.6 artiklan toisessa kohdassa ja Amsterdamin sopimuksen K.11 artiklassa, E. on vakuuttunut siitä, että tulevaisuudessa Europolille on annettava todelliset tutkintavaltuudet ja operatiivisen yksikön asema tarkoin määritellyissä puitteissa, F. ottaa huomioon, että Europolin huumeyksikkö on toiminut 3. tammikuuta 1994 lähtien Euroopan poliisiviraston edeltäjänä ministerien sopimuksella, G. ottaa huomioon, että Europolin huumeyksikön toimintakenttää on laajennettu jo kahteen kertaan, H. ottaa huomioon, että Europol-yleissopimus ja Amsterdamin sopimus tulevat voimaan lähiaikoina; 1. Katsoo, että Europolin huumeyksikön vuoden 1996 vuosikertomus ei itsessään ole asiakirja, jota Euroopan parlamentti voisi valvoa demokraattisesti, eikä se myöskään ole riittävä tietolähde parlamentille; 2. Toistaa edellä mainitussa 14. maaliskuuta 1996 Europolista antamassaan päätöslauselmassa esittämänsä vaatimukset ja tarkemmin sanoen vaatimukset, jotka koskevat Euroopan yhteisöjen tuomioistuimelle annettavaa toimivaltaa tehdä ennakkopäätöksiä henkilökohtaisten tietojen suojelun, yksityiselämän suojelun sekä parlamentaarisen valvonnan alalla; 3. Kehottaa niin ollen neuvostoa laatimaan viipymättä Europol-yleissopimukseen pöytäkirjan, jossa tunnustetaan nimenomaisesti Euroopan yhteisöjen tuomioistuimen toimivalta tehdä ennakkopäätöksiä ja vakiinnutetaan Euroopan parlamentin ja jäsenvaltioiden parlamenttien todellinen valvontavalta; 4. Katsoo, että myöntämällä työntekijöille koskemattomuuden, jollaista ei ole kellään jäsenvaltioiden eri poliisivoimien työntekijällä, Europolin työntekijöiden erioikeuksia ja vapauksia koskeva pöytäkirja tekee äärimmäisen vaikeaksi Euroopan poliisiviraston oikeudellisen valvonnan, varsinkin kun ainoastaan Europolin johtajalla on oikeus poistaa Europolin työntekijöiden koskemattomuus; 5. Pyytää neuvostoa hyväksymään tarvittavat toimet, jotta Europol voi aloittaa tehtäviensä tehokkaan hoidon terrorismin vastaisten toimien alalla 1. tammikuuta 1999; 6. Kehottaa jäsenvaltioita lykkäämään Europolin toimivallan laajentamishankkeita ainakin lyhyellä ja keskipitkällä aikavälillä ja asettamaan etusijalle tärkeimmiksi katsottavat tehtävät, kuten seuraavien alojen tietojen ja asiantuntemuksen vaihdon, tutkintatyön tukemisen, analysoinnin ja koulutuksen: - laiton huumekauppa ja huumeiden valmistus (myös näistä toiminnoista aiheutuvan rikollisuuden osalta), - laiton maahanmuutto, - ajoneuvojen laiton kauppa, - rahanpesu, - terrorismin vastaiset toimet; 7. Kehottaa jäsenvaltioita ja Europolin huumeyksikön elimiä tähdentämään Europol-sopimuksen voimaantulon valmistelussa samanlaista ammattimaisuutta, jota vaaditaan vastedes kaikilta niiltä, jotka osallistuvat lain täytäntöönpanoon ja rikosten torjuntaan; kehottaa jäsenvaltioita ryhtymään tarvittaviin koulutustoimiin, edistämään Europolin huumeyksikön ja sen tavoitteiden tuntemusta ja asettamaan jäsenvaltioiden poliisivoimien käyttöön uudenlaisia rikollisuuden kehitystä vastaavia välineitä ja keinoja ja kehittämään edelleen rikollisuuden tutkimukseen liittyvää analyysiä; 8. Kehottaa jäsenvaltioita, jotka vastustavat poliisin operationaalisten tehtävien koordinoinnin siirtämistä Europolille, luopumaan reilusti asenteistaan, sillä siirtäminen tapahtuisi täysin toissijaisuusperiaatteen mukaisesti ja Europolin ehdotusten täytäntöönpano jätettäisiin kansallisten viranomaisten vastuulle; 9. Kehottaa jäsenvaltioita, nykyisen Europolin huumeyksikön elimiä ja tulevaa Europolia pyrkimään siihen, että ne tiedottavat Euroopan parlamentille kaikesta yksityiskohtaisesti; tästä syystä olisi vahvistettava periaate Europolin johdon vastuuhenkilöiden ja Euroopan parlamentin toimivaltaisten elinten säännöllisistä tapaamisista; 10. Kehottaa puhemiestään välittämään tämän päätöslauselman neuvostolle ja komissiolle sekä jäsenvaltioiden hallituksille ja parlamenteille.